1Keu teupimpén kor. Zabur Nabi Daud. 2Mubahgia kheueh ureuëng nyang na jipakoe keu ureuëng nyang leumoh hana meudaya; TUHAN teuma geutulông ureuëng nyan watée jih lam keuadaan teuseupet. 3TUHAN teuma geulindong dan geupeulara ureuëng nyan, Gobnyan geubri bahgia di ateueh bumoe, dan hana geuseurah ureuëng nyan lam jaroe musoh jih. 4TUHAN teuma geutulông ureuëng nyan watée jihnyan sakét, dan geupeupuléh lom ureuëng nyang sakét nyan. 5Kheun ulôn, "Ulôn ka meudesya ubak Droeneueh, ya TUHAN, neugaséh kheueh ulôn dan neupeupuléh kheueh ulôn." 6Musoh ulôn jipeugah nyang jeuhet keuhai ulôn, meukeusut awaknyan mangat ulôn nyoe maté dan jituwo lé gob. 7Ureuëng nyang jak saweue ulôn hana jujoe dan ikhlas até jih. Awaknyan jijak peusapat haba brôk keuhai ulôn, laju jijak peugah ho mantong ban siseun lingka. 8Banmandum nyang jibanci keu lôn jimeusáh-sáh; awaknyan jipeugah hai nyang paleng brôk keuhai ulôn. 9Kheun awaknyan, "peunyakét ureuëng nyan parah that, jihnyan hana mungken jibeudôh le." 10Meunan cit rakan nyang paleng krab nyang ulôn peucaya, ureuëng nyang pajohbu meusajan ngon ulôn, nyan pih ka jihina lôn. 11neugaséh kheueh keulôn, ya TUHAN, neupeupuléh kheueh ulôn, mangat ulôn hase lôn balaih buet nyang jeuhet nibak siteuru ulôn. 12Meunyoe ulôn hana jipeutaloe lé musoh lôn, barô kheueh lôn teupeue bahwa Droeneueh neubila ulôn. 13Droeneueh neutulông ulôn sabab ulôn jujoe, dan neupeujeuet ulôn udeb meusajan ngon Droeneueh keu siumu masa. 14Pujoe kheueh TUHAN, Allah Israel! Pujoe kheueh Gobnyan phon saát nyoe dan siumu masa! Beujeuet kheueh lagée nyan, Amin!
Copyrighted Material